text: 14-årig pige forsøgt bortført - hun undslap gerningsmand i kryds
  06 juli 2018 kl. 10.14
  Politiet efterlyser vidner til episode, hvor 14-årig pige antastes og tvinges ind i bil i Vejle.
  Sydøstjyllands Politi efterlyser ca. 30-årig mand af arabisk udseende i forbindelse med en episode torsdag aften, hvor en 14-årig grønlandsk pige blev antastet ved Horsensvej i Vejle, netop da hun kom ud af tunnelen under Horsensvej fra Moldevej. Hun var på vej til taekwondotræning.
  Ifølge politiet blev pigen sat ind i mandens bil, som holdt ved busstoppestedet på Horsensvej. Gerningsmanden kørte derefter ad Horsensvej mod nord og vendte om ved lyskrydset ved Q8 og kørte tilbage mod Vejle by. Han drejede til højre mod Moldevej, Finlandsparken, hvor det lykkedes den 14-årige pige at åbne døren og stikke af, da bilen skulle holde for krydsende fodgængere ved fodgængerovergangen ved skolen.
  Bilen beskrives som mørk og muligvis sort. Den minder om en Skoda Citigo, dog lidt større.
  Manden beskrives som:
  Arabisk af udseende
  muligvis omkring 30 år
  max. 180 cm høj
  normal af bygning
  mørkt hår – kortklippet på siderne og lidt længere på issen
  tykke øjenbryn
  ingen skæg
  iført hvid t-shirt og mørke brune bukser
  Har man oplysninger, der kan hjælpe med opklaringen, kan man kontakte Sydøstjyllands Politi på 114.
  